Diari Oficial de la Generalitat Valenciana


Sumari del DOGV 3206, del 18-03-1998 (1998/2077)

DECRET 24/1998, de 10 de març, del Govern Valencià, pel qual es regulen els fons de caixa fixa.
-----------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1998/03/10/24/dof/vci/html**

### Dades del document

Número de DOGV
:   3206

Data del DOGV
:   18-03-1998

Secció del DOGV
:   I. DISPOSICIONS GENERALS

Número del document
:   1998/2077


Data del document
:   10-03-1998

Organisme emissor
:   Conselleria de Presidència

Tipus de document
:   Decret

Anàlisi jurídica

DECRET 24/1998, de 10 de març, del Govern Valencià, pel qual es regulen els fons de caixa fixa. [1998/A2077]
  
La Llei 14/1997, de 26 de desembre, de Mesures de Gestió Administrativa i Financera i d'Organització de la Generalitat Valenciana, en l'article 20.4 incorpora un nou punt, el número 6, a l'article 44 de la Llei d'Hisenda Pública de la Generalitat Valenciana, que suposa la introducció en la legislació autonòmica dels fons de caixa fixa, que fins a la data de la llei tenien com a única cobertura legal la Llei General Pressupostària.
  
Aquest decret suposa el desplegament i la regulació reglamentària del precepte esmentat, definint i concretant el concepte de caixa fixa, la seua quantia, gestió i justificació.
  
En virtut d'això, conforme amb el Consell Jurídic Consultiu de la Comunitat Valenciana, a proposta del conseller d'Economia, Hisenda i Administració Pública, i amb la deliberació prèvia del Govern Valencià, en la reunió del dia 10 de març de 1998,
  
DECRETE
  
Article 1. Concepte
  
1. S'entén per caixa fixa la provisió de fons de caràcter extrapressupostari i permanent que es realitzen a les habilitacions de les distintes conselleries i entitats autònomes de caràcter administratiu, per a l'atenció immediata de pagaments que complisquen les condicions següents:
  
a) Que corresponguen a despeses de caràcter periòdic o repetitiu, de tracte successiu, en particular les referents a dietes, despeses de locomoció, material, conservació i manteniment, o qualsevol altra despesa de similars característiques.
  
b) Que hi haja crèdit adequat i suficient en el pressupost corresponent, d'acord amb la naturalesa econòmica de l'obligació el pagament de la qual haja de realitzar-se.
  
2. Els fons de caixa fixa no tindran la consideració de despeses a justificar.
  
Article 2. Concessió dels fons de caixa fixa i límits
  
1. La quantia global d'aquests fons de caixa fixa serà establida per la Subsecretaria de Política Financera i Tresor i no podrà excedir per a cada conselleria o entitat autònoma d'un percentatge del total dels crèdits del capítol o capítols destinats a despeses en béns i serveis del pressupost vigent en cada moment.
  
2. Correspondrà a les secretaries generals de cada conselleria o, si escau, a les unitats equivalents a què les caixes estiguen adscrites, proposar a la Subsecretaria de Política Financera i Tresor la quantia global i la distribució per caixes pagadores de les bestretes de caixa fixa regulades per aquest decret, així com les modificacions que puguen produir-se en els imports, sempre dins del límit total establit per la Subsecretaria de Política Financera i Tresor. En aquesta proposta haurà d'especificar-se: a) l'import global del fons sol·licitat per conselleria o entitat autònoma; b) la distribució dels fons per caixes pagadores; c) el nombre de caixes pagadores dins de cada conselleria o entitat autònoma.
  
3. Les propostes raonades a les quals fa referència aquest article es trametran a la Subsecretaria de Política Financera i Tresor, la qual les aprovarà mitjançant una resolució en el cas d'estimar-ho així.
  
4. No podran realitzar-se a càrrec d'aquests fons de caixa fixa pagaments individualitzats superiors a l'import de 2.000.000 de pessetes, fixat en l'article 44.6 de la Llei d'Hisenda Pública. A l'efecte de l'aplicació d'aquest límit, no podran acumular-se en un sol justificant pagaments que es deriven de diverses despeses, ni fraccionar-se una única despesa en diversos pagaments.
  
Article 3. Designació de comptedant i habilitat
  
1. La gestió dels fons de caixa fixa s'efectuarà pels comptedants i habilitats designats per al compliment d'aquesta funció.
  
2. Si, com a conseqüència de la gestió dels fons situats en les caixes fixes, s'ocasionen perjudicis per al Tresor de la Hisenda de la Generalitat Valenciana, en seran responsables solidaris el comptedant i l'habilitat d'aquella.
  
3. Correspon la designació dels comptedants i habilitats a les secretaries generals de les conselleries o a les unitats equivalents, a proposta dels caps o directors dels serveis, centres, oficines o dependències de la Generalitat Valenciana en què s'utilitze aquest procediment de fons de caixa fixa per al pagament de les seues obligacions econòmiques. La designació s'efectuarà entre el personal que hi preste els seus serveis i haurà de ser comunicada de forma escrita i immediata a la Subsecretaria de Política Financera i Tresor, que elaborarà un cens general de caixes i caixers pagadors adscrits a aquestes.
  
Article 4. Situació dels fons
  
1. Els fons de caixa fixa s'ingressaran en els comptes corrents oberts a aquest efecte en l'entitat o entitats financeres que establisca la Subsecretaria de Política Financera i Tresor, d'acord amb la normativa vigent sobre la matèria.
  
2. Els procediments relatius als fluxos de fons seran establits per la Tresoreria de la Generalitat Valenciana.
  
3. Els fons lliurats conforme a allò previst en aquest decret tindran, en tot cas, el caràcter de fons públics i formaran part integrant del Tresor de la Generalitat Valenciana.
  
Article 5. Disposició dels fons
  
1. Amb caràcter general, la disposició de fons de caixa fixa haurà de produir-se a mesura que les obligacions a què estiguen afectes s'hagen de satisfer. En aquest moment els comptedants i habilitats mancomunadament lliuraran xecs o ordres de transferència a càrrec del respectiu compte corrent. En tots els casos, aquestes disposicions de fons respondran a les ordres de pagament que, amb caràcter previ i exprés, efectuen els comptedants.
  
2. Per a l'atenció de pagaments d'escassa quantia es podran extraure fons i dipositar-los en les mateixes habilitacions i s'hi haurà d'incloure la quantitat sol·licitada per aquest concepte en la proposta raonada de distribució de fons de caixa fixa assenyalada en l'article 2. Aquesta quantia sol·licitada es considerarà màxima i serà aprovada per la Subsecretaria de Política Financera i Tresor en la mateixa resolució a què fa referència l'article 2.3.
  
Article 6. Rendició de comptes i reposició de fons
  
1. Els comptes justificatius seran formats i rendits pels comptedants i habilitats respectius i confirmats per les secretaries generals o els caps de les unitats equivalents a què les caixes estiguen adscrites.
  
2. Les secretaries generals o unitats equivalents a les quals les caixes estiguen adscrites justificaran l'aplicació o situació dels fons d'acord amb el que establisca la Conselleria d'Economia, Hisenda i Administració Pública.
  
DISPOSICIÓ ADDICIONAL
  
Els perjudicis econòmics que puguen derivar-se per a la Generalitat Valenciana, com a conseqüència de l'incompliment del que disposa aquest decret i les seues normes de desplegament, seran exigibles als responsables, d'acord amb el que disposen els articles 91 i següents de la Llei d'Hisenda Pública de la Generalitat Valenciana.
  
DISPOSICIÓ DEROGATÒRIA
  
Queden derogades les disposicions d'igual o inferior rang en allò que s'opose al que preceptua aquest decret i en especial:
  
- Decret 176/1989, de 24 de novembre, del Govern Valencià, pel qual es desplega l'article 57.1 de la Llei 4/1984, de 13 de juny, que regula l'aplicació de fons i els controls posteriors de despeses excloses de fiscalització prèvia.
  
- Ordre de 13 de desembre de 1989, de la Conselleria d'Economia i Hisenda, per la qual es desplega el Decret 176/1989, de 24 de novembre.
  
- Circular de 27 de desembre de 1989, de la Intervenció General, per la qual es dicten normes per a les bestretes de caixa fixa i controls posteriors de les despeses excloses de fiscalització prèvia.
  
- Ordre de 8 d'octubre de 1991, de la Conselleria d'Economia i Hisenda, sobre imputació a les bestretes de caixa fixa de pagaments per subministraments menors.
  
- Decret 20/1996, de 5 de febrer, del Govern Valencià, pel qual es modifica l'article 2 del Decret 176/1989, de 24 de novembre, sobre aplicació de fons i controls posteriors de despeses excloses de fiscalització prèvia.
  
- Circular de 14 de febrer de 1996, de la Intervenció General, sobre fiscalització prèvia de la despesa en relació amb els contractes menors d'import no superior a 2.000.000 de pessetes.
  
DISPOSICIONS FINALS
  
Primera
  
S'autoritza el conseller d'Economia, Hisenda i Administració Pública perquè dicte les normes de desplegament d'aquest decret.
  
Segona
  
Aquest decret entrarà en vigor l'endemà de la publicació en el Diari Oficial de la Generalitat Valenciana.
  
València, 10 de març de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Administració Pública,


Còpia Permalink ELI